BAY คาดเงินบาทสัปดาห์นี้อยู่ในช่วง 33.85-34.25 จับตาผลประชุมเฟด
BAY คาดเงินบาทสัปดาห์นี้อยู่ในช่วง 33.85-34.25 บาท/ดอลลาร์ จับตาผลการประชุมนโยบายดอกเบี้ยของเฟดวันที่ 14 มิ.ย.นี้-การเมืองอังกฤษ หลังผลการเลือกผิดคาด อาจกระทบต่อการเจรจาถอนตัวออกจากอียู (Brexit) ให้ล่าช้าออกไป
12 มิ.ย. 2560

ฝ่ายส่งเสริมธุรกิจและกำกับดูแลโกลบอลมาร์เก็ตส์ ธนาคารกรุงศรีอยุธยา จำกัด (มหาชน) หรือ BAY เผยมุมมองต่อทิศทางค่าเงินบาทในสัปดาห์นี้มีแนวโน้มเคลื่อนไหวในกรอบ 33.85-34.25 ต่อดอลลาร์ เทียบกับระดับปิดแข็งค่าที่ 34.07 ต่อดอลลาร์ในสัปดาห์ที่แล้ว โดยนักลงทุนต่างชาติขายสุทธิในตลาดหุ้นไทยและตลาดพันธบัตรรวมทุกช่วงอายุด้วยมูลค่า 1.3 พันล้านบาท และ 1.05 หมื่นล้านบาท ตามลำดับ ส่วนใหญ่เป็นการขายพันธบัตรช่วงอายุไม่เกิน 1 ปี
สำหรับการประชุม FOMC ของธนาคารกลางสหรัฐ (เฟด) จะเป็นปัจจัยชี้นำตลาดการเงินในสัปดาห์นี้ ซึ่งจะมีผลต่อค่าเงินดอลลาร์และอัตราผลตอบแทนพันธบัตรทั่วโลก รวมถึงการเคลื่อนย้ายของกระแสเงินทุน โดยคาดว่าเฟดจะปรับขึ้นอัตราดอกเบี้ย 0.25% ในการประชุมวันที่ 14 มิ.ย.นี้
ขณะที่นักลงทุนจะให้ความสนใจกับมุมมองของเฟดต่อภาวะเศรษฐกิจและเงินเฟ้อในสหรัฐ รวมถึงสัญญาณการขึ้นดอกเบี้ยและการลดขนาดงบดุลของเฟด ซึ่งยังคงมีความไม่แน่นอนอยู่มาก ในกรณีที่เฟดไม่ส่งสัญญาณหนักแน่นมากพอว่า จะยังคงใช้แนวทางการขึ้นดอกเบี้ยในช่วงที่เหลือของปี ดอลลาร์มีโอกาสที่จะอ่อนค่าลง
ทั้งนี้เนื่องจากนักลงทุนคาดหวังไว้ค่อนข้างสูงสำหรับแรงจูงใจที่จะเข้าซื้อดอลลาร์ต่อเนื่อง อย่างเช่นข้อมูลเศรษฐกิจสหรัฐที่แข็งแกร่งต่อเนื่อง สัญญาณการคุมเข้มนโยบายการเงินจากเฟด และความสำเร็จในการผลักดันมาตรการด้านการคลังจากรัฐบาลทรัมป์
ด้านกลุ่มงานโกลบอลมาร์เก็ตส์ฯ มองว่า สถานการณ์การเมืองอังกฤษเป็นอีกปัจจัยที่ต้องจับตามอง ค่าเงินปอนด์อังกฤษร่วงลงเมื่อสัปดาห์ที่แล้วหลังผลการเลือกตั้งพลิกความคาดหมาย โดยพรรคอนุรักษ์นิยมของนายกรัฐมนตรีอังกฤษไม่ได้เสียงข้างมากในสภาซึ่งทำให้อังกฤษจำเป็นต้องจัดตั้งรัฐบาลผสม
โดยอาจส่งผลกระทบต่อการเจรจาถอนตัวออกจากอียู (Brexit) ซึ่งมีกำหนดจะเริ่มขึ้นในวันที่ 19 มิ.ย.60 ให้ล่าช้าออกไปหากอังกฤษยังไม่สามารถจัดตั้งรัฐบาลได้ โดยหลายฝ่ายกำลังเฝ้าจับตาว่ารัฐบาลใหม่ของอังกฤษจะปรับเปลี่ยนจุดยืนเรื่อง Brexit เพื่อทำข้อตกลงลักษณะแข็งกร้าวหรือจะประนีประนอมกับอียูมากขึ้น